**Noiembrie**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Socotesc de-acum cât Soare

Se împrăștie pe-afară

Și că-i mai puțin, se pare,

Decât vineri, bunăoară.

Las problemele mărunte

Lepădate lângă poartă

Și-nspre culmile cărunte

Căruntețea mi se-ndreaptă.

Cu rășina m-atrag pinii

Și verdeața lor din vele

Că mai des descopăr linii

Strâmbe, drepte, mititele.

Râul văd prin ariniște

Cum pe pietre-și spală spume,

Iar întârziate gâște

Se tot duc și duc în lume.

Că din zare până-n mine

Simt pustiul cum doar crește

Și strâng pene cu suspine

De la aripi, pământește.

Ca să le prefac în vise

Înțesute pe hârtie

Și cu buchiile scrise

Să le-arăt prezența vie.

Numai că nu-s prea vădite

Pe-ale rândurilor fire

Din aceste vremi tihnite

Sufocate-n liniștire.

Când oprită, ca din fugă,

Totuși dumirită-i viața

C-a uitat măcar c-o rugă

Să deștepte dimineața.

Prin troienele de drame

Ocărându-și dur uitarea

Cântărește raze-n grame

Și-n etate depărtarea.

Victor Bragagiu